《双松堂》
宋代·李处权

对植是何年，岩岩挺寥廓。
风雷已屡起，霜雪终不著。
先生立其中，偃蹇相参错。
高标与秀气，鼎足冠伊洛。
想此堂成初，来贺纷燕雀。
醉我渊明句，众鸟欣有托。
伟哉拔俗姿，闻见穷浩博。
钟鼎列珍玩，图史谐至乐。
小人辱忘年，高义见啸诺。
讵敢窥藩篱，庶遂饫糟粕。
南池俯空旷，倒影如衡霜。
乘月抱琴过，坐石幽弄作。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。